Seda, et tema auras juhtub tihti seletamatuid asju, taipas Tiiu juba varajases nooruses. "Kui olin 23aastane, tegutses Õismäel üks väga tuntud kaardimoor Anne. Leppisin temaga aja kokku, läksin ukse taha, aga ta ei lasknud mind sisse. Kuulen, et sees on hääled, aga sisse ei lasta. Läksin tagasi kontorisse, rääkisin töökaaslastele. Nemad soovitasid, et pane uus aeg kinni. Helistasingi, et uus aeg  kokku leppida, aga kaardipanija Anne ütles telefonis, et teil on nii tugev väli, et teile ei saa enam midagi öelda. Mõtlesin, et mis väli mul siis on."  See lugu pani Tiiut esimest korda mõtisklema esoteeriliste teemade üle. "Hakkasin tagasi keerama aegu ja unenägusid, mis täide läinud," jutustab ta. "Mõistsin, et ilmselt on mul seitsmes meel või otsa ees kuues silm, tavainimene ei seleta midagi, aga ebamaiste asjadega tegelejad näevad seda. Kuid ma pole kunagi mõelnud, et see on võime, mida peaksin  arendama, või et hakkan ennustajaks. See on rohkem sisetunde küsimus."  Kuues meel on teda välja aidanud äriolukordadest, kus teda on püütud haneks tõmmata või suurte rahadega petta. Kuues silm on näidanud teed reisil olles. Kui on olnud suurepärane äraeksimise võimalus, on ta valinud alateadlikult täiesti õiged transpordivahendid. "Kui Berliinis messil käisin, tahtsin õhtul hotelli tagasi minna, aga ei teadnud, millise rongi peale istuda. Berliini metroos on valida kümmekonna rongi vahel, mina istusin  täiesti juhuslikult õige rongi peale. Kuigi see sõitis vales suunas, oli minu õnn, et rong sõitis ringiratast, jõudes kohale ka sinna, kus mul vaja, ainult suurema ajakuluga."    Ennustab kohviäri kohvipaksu pealt    Ka unenäod on Tiiule asju ette näidanud ja nendega seoses juhtus üks päris isiklikku laadi lugu veel siis, kui ta oli noor ja elas esimese abikaasaga. Sõitis kord abikaasaga mehe õe juurde maale, kui äkki mehel, tuli välja, kiire tööasi ripakil. "Mees läks  meie juurest maalt nii ära, et ei jätnud mulle korterivõtmeid ega raha. Minu jaoks tekitas see veidra tunde ning äkki tuli meelde, kuidas nägin unes, et ta tegelikult petab mind oma töökaaslasega," meenutab naine üht erilisimat juhtumit.  Tiiu laenas kiiresti mehe õelt raha, sõitis linna ja leidis koduukse lukus olevat. Kuna naabritele olid antud tagavaravõtmed, küsis Tiiu need naabrimehelt ning sai aru, et snepper on seestpoolt tugevasti kinni. Nii kinni, et väljast sisse ei saagi.  "Siis läksin  õudselt närvi, võtsin naabrimehe käest kirve ja hakkasin koduust maha lõhkuma. Alles siis tegi mees ukse seestpoolt lahti. Tuligi välja, et ta oli seal sama töökaaslasega, keda unes olin näinud. Kummaline, kuid mul oli nii hea tunne pärast seda, kui olin aru saanud, et kõik läkski, nagu unes olin ette näinud."